Barndomsvenn: - Kjenner meg ikke igjen i Breiviks beskrivelser
Store deler av onsdagen i retten gikk med på å gå gjennom de to sakkyndige rapportene. Breivik mener den første, som konkluderer med at han er utilregnelig, er bare oppspinn, og inneholder over 200 feil. - Jeg vil si at han alltid har vært litt spesiell, litt snål, litt sær. Det er mange av mine venner som jeg har hørt poengtere det samme, alle har vel en sånn i vennegjengen, sier Kristoffer Nikolai Andresen til VGTV. Han gikk sammen med Breivik på barneskolen, ungdomsskolen og det første året av videregående. De to har også jobbet sammen. Han mener de beskrivelsene Breivik gir av sin rolle i vennegjengen ikke stemmer. - Jeg har lest den første sakkyndige rapporten og da ser jeg at han har uttalt seg om skole og skolegang og hvordan han var. Det er også ting der jeg ikke kjenner meg igjen i i det hele tatt. - Han har sagt at han var topp tre i alle fag, og at han var et sosiale limet i gruppa. Det er en del ting der som jeg ikke får til å stemme. - Hvordan var han på skolen? - Midt på treet, ikke blant de beste. - Tror du han har blitt syk? - Jeg vet ikke lenger, jeg. Det sies så mye frem og tilbake og tolkes den ene og den andre veien.I retten onsdag gikk først en rettsmedisiner gjennom flere obduksjonsrapporter fra Regjeringskvartalet, og Eivind Dahl Thoresen forklarte seg. Han jobbet som sommervikar på Obos på Hammersborg torg, og snakket i telefonen da bomben eksploderte. - Det jeg husker i hvert fall er at jeg hørte først et stort smell. Jeg kan skjønne at det kanskje ikke stemmer, men det er det jeg husker, sa Thorsen. - Også ser jeg det komme flammer fra høyre. Jeg tar som en reaksjon opp armene foran ansiktet for å beskytte det. Så blir jeg nærmest kastet bakover en to-tre-fire meter ser det ut som på filmen, fortalte han. Etter lunsj begynte de sakkyndige og aktoratet å spørre Anders Behring Breivik ut om de omfattende rapportene. Han hevder de to første sakkyndige, Husby og Sørheim, har funnet på mesteparten av det som står i rapporten.- Det som jeg tror, er at dere ikke kunne tro at en normal person kunne gjøre noe slikt. En person som gjør noe så grusomt kan ikke være normal. Han må være syk, svarte Breivik på spørsmål om hvorfor de skulle ha fabrikkert over 200 løgner. - Dere ville underbygge den konklusjonen. Det er jo, jeg har jo ingen beviser for det selvfølgelig, derfor spurte jeg dere om hvorfor jeg klarte å identifisere 200 løgner. - Et siste spørsmål. Hvor mange prosent tror du at du selv har endret forklaring i den boblen vi snakket på på Ila til vi er her i retten, spurte rettspsykiater Torgeir Husby. - Nei, jeg ønsker ikke å svare på det, sa Breivik. Han er mer fornøyd med den andre rapporten, fordi han hevder de to nye sakkyndige satte seg mer inn i ideologien hans. - Hvordan opplevde du den, spurte aktor Svein Holden. - Jeg har ikke hatt så mye tid til å gå gjennom den. Men observasjonene gikk bra. Det gikk uproblematisk. Helt greit. Han ble observert døgnet rundt. - Det var en veldig interessant periode. En hyggelig periode også. Jeg hadde levd på isolatcelle i syv måneder. Det kan bli litt ensomt. Jeg er en sosial person, derfor var det hyggelig med observasjonen, sa han, men la til at han ikke var enig i noen av konklusjonene, fordi begge rapportene konkluderer med at han har personlighetsforstyrrelser. Han hevdet at psykiater Synne Sørheim forsøkte å «lure ham ut på glattisen» da hun stilte ham spørsmål om forskjellen på selvmord og martyrium, og nektet å svare.Da aktoratet stilte ham spørsmål om rapportene, begynte aktor Svein Holden og terroristen å krangle om Hamsuns tilregnelighet. Breivik ble også konfrontert med at han har sagt at flere NS-statsråder ble plassert på «galehus». - Men bare en siste ting fra min side. Jeg har fått opplyst at av 25 statsråder, så ble ingen plassert på psykiatrisk sykehus. Alle fikk dom, sa Holden. - Jeg vet om i alle fall en til. Som... så du mener det? Hvem er din kilde? Svarer en forjamset Breivik. - Kilden er noen historikere, regjering, Store Norske Leksikon og noen krigsleksikon. - Nei da jeg må sjekke med kilden min men jeg har hørt noe helt annet. Men jeg er kjent med at dette er ukjent.
Breivik gjorde sitt beste for å overbevise retten om at han er tilregnelig. Kristoffer Nikolai Andresen kjenner ikke igjen sin tidligere venn.